Hentiesbaai wil potensiaal ontsluit - Events - Erongo
Friday, April 03rd, 2020 10:46:36
'n Propvol program wag vir besoekers by Hentiesbaai se ontwikkelingsekspo.
19 November 2019 | Events
Grace Noareses; Hentiesbaai se toerisme- en bemarkingsbeampte; "'Die idee is om toerisme en ook die sakesektor 'n hupstoot te gee."
A view of the Henties Bay beach area. Photo Otis Finck
Hentiesbaai ·[email protected]
Vanjaar se Hentiesbaai-ontwikkelingsekspo vind vanaf 27 tot 30 November by die sokkerstadion op die dorp plaas.
Stigterspresident Sam Nujoma is die beskermheer, en me. Christene //Hoebes, die adjunkminister van internasionale betrekkinge, is die medebeskermheer van die ekspo en beide dit as eregaste bywoon.
Grace Noareses, die toerisme- en bemarkingsbeampte van die Hentiesbaai-munisipaliteit, het gesê daar sal 15 tot 20 uitstallers wees.
"Tuisnywerhede, klein ondernemings, 'n aantal staatsinstellings sowel as gevestigde privaat besighede het aangedui dat hulle die geleentheid gaan ondersteun. Die opstel van stalletjies sal op 27 November vanaf 14:00 plaasvind weens die verkiesing. Die deure open amptelik op 28 November om 09:00 vir die publiek. Ons het ook gratis tuinbou-opleidingsessies bygevoeg vir die duur van die uitstalling."
Die ekspo is in 2016 van stapel gestuur met die doel om die potensiaal van die dorp te ontsluit.
"Die idee is om toerisme en sakesektor 'n hupstoot te gee. Ons wil ook bewustheid skep oor die dorp se otwikkelingsmoontlikhede. Terselfdertyd wil ons plaaslike klein besighede en plaaslik vervaardigde produkte blootstelling gee," het Noareses gesê.
Volgens haar het die eerste ekspo baie goed afgeskop met meer as 12 000 besoekers wat dit in 2016 bygewoon het.
"Ons is destyds goed ondersteun deur die Nasionale Jeugdiens, die Universiteit van Namibië, plaaslike inwoners en inwoners van die Erongostreek. Weens finansiële beperkinge was daar nie in 2017 'n ekspo aangebied nie. Die bywoningsyfer het in 2018 aansienlik gedaal maar die geleentheid was steeds 'n groot sukses."
'n Parade van die brandweerstasie af na die sokkerstadion vind op dag twee van die ekspo plaas en die amptelike opening is om 11:00.
Dit word gevolg deur 'n skattejag. Kaartjies kan gekoop word vir N$30 elk by winkels op die dorp, die munisipaliteit, Baxods, die IT-sentrum en toerismesentrum.
Die dag se verrigtinge word afgesluit met 'n musiekfees. Kunstenaars soos TBoss & Staika, Kid Mario, MSunday, Dj Zuma, Zux Mashlenk, Richie G, Ou Gerrie en Simbiko gaan besoekers vermaak.
'n Mini-hengelkompetisie wat vanaf 06:00 begin, maak deel uit van die derde en laaste dag van die ekspo.
Die skale sluit om 16:00, gevolg deur die prysuitdeling. Daar is verskillende kontantpryse vir verskeie kategorieë, soos byvoorbeeld vir die hengelaar wat die grootste galjoen inweeg, wat N$2 500 in sy sak sit.